SUDAH samingguan si Palui pina marista. Inya barabahan haja di ranjang wan kada tapi mau makan. Ujar habar Palui lagi kacanduan maisap wan mamakai narkuba atawa ubat tarlarang lainnya.
“Mamakai ganja atawa narkuba itu kada bulih Lui ai. Ikam tahu saurang kalau pasan Tuan Guru di kampung bahwa mamakai narkuba itu haram hukumnya, karena bisa maulah urang nang mamakainya kacanduan wan bisa maulah gila,” ujar Garbus nang bailang wan Tulamak imbah malihat si Palui pina pusang di ranjang.
“Apa nang dipadahakan Garbus itu bujur, Lui ai,” jar Tulamak pulang mamadahi. Sudah banyak cuntuh kurban nang habis umur akibat mamakai mariyuana atawa ganja, hiruin, sabu atawa janis narkutika lainnya.
“Tapi aku bisa kada kawa lagi malapas, sahari haja gin aku kada batamuan atau malihatnya awak nangini rasanya lamah banar,” ujar Palui manyahut.
“Itu akibat ikam sudah kacanduan barang haram nangitu,” ujar Tulamak pulang.
“Sabaiknya ikam Lui ai, ampih ha sudah mamakai barang haram nangini, kasian jua nah aku malihat ikam marista nang kaya ini,” ujar Garbus.
“Labih baik ikam bawa ulahraga Lui biar sigar, kita sudah lawas kada main bal kalu,” ujar Tulamak.
“Aku kada kawa, aku kada mau malapas apalagi sampai maninggalakannya. Labih baik mati haja daripada kahilangan,” ujar Palui sambil maringis kasakitan maingkuti kapalanya.
“Baingat Lui, baingat dingsanak. Ingat pasan Tuan Guru Lui ai, bunuh diri tamasuk dusa ganal,” ujar Garbus manyabari si Palui.
“Pukuknya dimapa caranya, aku kada rila kahilangan Maaariiiyaanaaa,” ujar Palui sambil bakuciak sing nyaringan.
“Bawa bazikir, Lui. Ingat lawan Tuhan wan Pagustian!!!! Tuhan itu mandatangakan panyakit musti mandatangakan jua ubatnya, lamun ikam mau ampih mamakai barang haram nangini ikam pasti waras,” ujar Tulamak mambari nasihat.
“Ikam rancak sudah kalu Lui, manuntun tipi atawa mambaca kuran bahwa hukuman baik pangidar, pamakai atawa nang maulahnya hukumannya bisa takurung batahun-tahun di panjara,” ujar Garbus mangisahakan.
“Aku ingat haja lawan Tuhan, sabab sambahyang nang wajib gin aku gawi tarus. Aku gin pasti kada masuk ka panjara, sabab kadada jua barang buktinya,” ujar Palui pulang.
“Sabab kacanduan aku sabanarnya karindangan lawan si Mariyana anak Haji Dulah nang lamak mungkal di kampung sabalah nangitu. Karna karindangan wan si Mariyana itu, aku kada banafsu makan, sampai awak pina manggaring,” ujar Palui pina supan.
“Uuuu..., jadi kacanduan ikam nangini lain kacanduan mariyuana alias ganja tapi karna karindangan lawan si Mariyana nang lamak mungkal itukah? Baarti kami nang tasalah dangar,” ujar bubuhannya sambil tatawa mengalakak. (rep/tam)
Terkait#Palui#Kisah si Palui
Source from: banjarmasin[dot]tribunews[dot]com
Artikel keren lainnya:
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn eng_Latn ind_Latn